2 ઓક્ટોબર, 2018ના રોજ મહાત્મા ગાંધીની 150મી જયંતી અવસરે ભારતીય રેલવે 15 સપ્ટેમ્બરથી 2 ઓક્ટોબર સુધી ‘’સ્વચ્છતા જ સેવા પખવાડિયું’’ મનાવશે. ડિવિઝનલ રેલવે મેનેજર પી.બી. નિનાવેએ જણાવ્યું કે રાજકોટ ડિવિઝનમાં જુદા જુદા કાર્યક્રમો યોજાશે જેમાં રેલવે સ્ટેશન, ટ્રેનો, કાર્યાલય, કોલોની, પબ્લિક ટોઇલેટ,હોસ્પિટલોમાં સ્વચ્છતા અભિયાન ચલાવાશે. રેલવે કર્મચારીઓને સ્વચ્છતા કેળવવાના શપથ લેવડાવાશે. જાગૃતિ કેળવવા પ્રભાતફેરી નીકળશે. ખાનગી સંગઠનો, ધાર્મિક સંસ્થાઓ અને શાળાઓના સહયોગથી નુક્કડ નાટક યોજાશે. ઠેર-ઠેર સ્વચ્છતા સબંધિત પોસ્ટર લગાવાશે. આ વર્ષે ગાંધીજીની 150મી જયંતીની પણ શરૂઆત થશે. જેને અનુલક્ષીને વડાપ્રધાન મોદી 15 સપ્ટેમ્બરથી ‘સ્વચ્છતા ઝુંબેશ પાર્ટ-2’ની સવારે 9:30 કલાકથી શરૂઆત કરશે. આ સ્વચ્છતા ઝુંબેશ 2 ઓક્ટોબર ગાંધી જયંતી સુધી ચાલશે.